בשנות השישים של המאה העשרים סברו חוקרים רבים כי כוחו הפוליטי של האסלאם במערב אפריקה ידעך לנוכח התפשטותה של החילוניות המערבית. ההתפתחויות בארבעת העשורים שחלפו מאז יצאו מרבית מדינות אפריקה לעצמאות לימדו כי תחזיות אלה התבדו. האסלאם הוכיח את חיותו הן כאידיאולוגיה דתית והן כמערכת פוליטית, חברתית וכלכלית והיה לאחד הכוחות המרכזיים המשפיעים על עיצוב זהותן הפוסט-קולוניאלית של מדינות וחברות רבות במערב אפריקה. משנות השמונים ואילך אף ניתן להבחין בתהליכים של פוליטיזציה ותחייה של האסלאם המערב אפריקני, המעידים על היותו חלק אינטגראלי מההתפתחויות בעולם האסלאם הרחב יותר.
ספר זה מנתח את מקומו של האסלאם בתוך מגוון הזהויות של מערב אפריקה הפוסט-קולוניאלית. במחקר ראשון מסוגו בשפה העברית מוצגים אופני ההתמודדות של האסלאם עם מגוון תהליכי שינוי כגון גלובליזציה, עיור ושינוי במערכות כלכליות. הספר סוקר את קווי הדמיון והשוני בהתמודדות זו במדינות מערב אפריקניות כמו ניגריה, סנגאל, ניז'ר, מאלי וגאנה, ומציג את הדילמה הקיימת בין השאיפה של האסלאם המערב אפריקני להפוך לחלק מקהילה אוניברסלית של האסלאם של האסלאם לבין השאיפה לשימור זהות אסלאמית ייחודית.
אירית בק היא מרצה בחוג להיסטוריה של המזרח התיכון ואפריקה באוניברסיטת תל אביב ובמחלקה להיסטוריה, פילוסופיה ומדעי היהדות באוניברסיטה הפתוחה.